VILNIAUS MIESTO SAVIVALDYBĖS

ADMINISTRACIJOS DIREKTORIUS

ĮSAKYMAS

DĖL ADMINISTRACIJOS DIREKTORIAUS 2012-05-09 ĮSAKYMO NR. 30-910 „DĖL BŪSTO PRITAIKYMO NEĮGALIESIEMS KOMISIJOS SUDARYMO IR JOS NUOSTATŲ TVIRTINIMO“ PAKEITIMO

2014 m. balandžio 22 d. Nr. 30-865

Vilnius

Vadovaudamasis Lietuvos Respublikos socialinės apsaugos ir darbo ministro 2013 m. kovo 27 d. įsakymu Nr. A1-137 patvirtintu Būsto pritaikymo neįgaliesiems finansavimo tvarkos aprašu ir atsižvelgdamas į Neįgaliųjų reikalų departamento prie Socialinės apsaugos ir darbo ministerijos direktoriaus 2013 m. balandžio 2 d. įsakymu Nr. V-10 patvirtintus Būsto pritaikymo neįgaliesiems komisijos pavyzdinius nuostatus,

k e i č i u Vilniaus miesto savivaldybės administracijos direktoriaus 2012 m. gegužės 9 d. įsakymo Nr. 30-910 „Dėl Būsto pritaikymo neįgaliesiems komisijos sudarymo ir jos nuostatų tvirtinimo“ 2 punktu patvirtintus Būsto pritaikymo neįgaliesiems komisijos nuostatus ir išdėstau juos nauja redakcija (pridedama).

Administracijos direktorius	Valdas Klimantavičius

PATVIRTINTA

Vilniaus miesto savivaldybės

administracijos direktoriaus

2012 m. gegužės 9 d.

įsakymu Nr. 30-910

(Vilniaus miesto savivaldybės

administracijos direktoriaus

2014 m. balandžio 22 d.

įsakymo Nr. 30-865 redakcija)

BŪSTO PRITAIKYMO NEĮGALIESIEMS KOMISIJOS NUOSTATAI

I.	BENDROSIOS NUOSTATOS

1. Būsto pritaikymo neįgaliesiems komisijos nuostatai (toliau – Nuostatai) parengti vadovaujantis Lietuvos Respublikos socialinės apsaugos ir darbo ministro 2013 m. kovo 27 d. įsakymu Nr. A1-137 patvirtintu Būsto pritaikymo neįgaliesiems finansavimo 2013–2015 metais tvarkos aprašu ir Neįgaliųjų reikalų departamento prie Socialinės apsaugos ir darbo ministerijos direktoriaus 2013 m. balandžio 2 d. įsakymu Nr. V-10 patvirtintais Būsto pritaikymo neįgaliesiems komisijos pavyzdiniais nuostatais.

2. Būsto pritaikymo neįgaliesiems komisija (toliau – komisija) sudaroma Nacionalinės neįgaliųjų socialinės integracijos 2013–2019 metų programos įgyvendinimo priemonių plano, patvirtinto Lietuvos Respublikos socialinės apsaugos ir darbo ministro 2013 m. vasario 5 d. įsakymu Nr. A1-43 2.1.5 priemonės įgyvendinimo laikotarpiui – iki 2015 m. gruodžio 31 d.

3. Komisija yra atsakinga ir atskaitinga Vilniaus miesto savivaldybės (toliau – Savivaldybė) administracijos direktoriui.

4. Savo veikloje komisija vadovaujasi šiais Nuostatais, Tvarkos aprašu ir šios srities Lietuvos Respublikos įstatymais bei teisės aktais.

5. Komisija, priimdama sprendimus, laikosi skaidrumo, nešališkumo, teisingumo, sąžiningumo ir protingumo principų.

II. komisijos funkcijos IR UŽDAVINIAI

6. Komisija atlieka šias funkcijas:

6.1. vyksta apžiūrėti būstų, įvertina būsto ir gyvenamosios aplinkos pritaikymo neįgaliesiems poreikį;

6.2. sprendžia dėl būsto ir gyvenamosios aplinkos pritaikymo poreikio tenkinimo ir teikia rekomendacijas dėl būsto ir gyvenamosios aplinkos pritaikymo finansavimo;

6.3. sudaro einamaisiais metais siūlomų pritaikyti būstų sąrašą;

6.4. siūlo Savivaldybės administracijai dengti dalį būsto pritaikymo išlaidų, kurios susidaro, kai mokestinė būsto vertė yra mažesnė už būsto pritaikymo darbų išlaidų sąmatoje numatytas išlaidas;

6.5. sprendžia dėl valstybės ir Savivaldybės biudžeto lėšų paskirstymo būstams pritaikyti teisės aktų nustatyta tvarka, jeigu yra tik viena ar dvi būsto pritaikymo eilės;

6.6. sprendžia dėl būsto ir gyvenamosios aplinkos pakartotinio pritaikymo neįgaliesiems nuo 7 iki 24 metų bei neįgaliesiems, kuriems anksčiau buvo skirtas laiptų kopiklis, tikslingumo;

6.7. pagal kompetenciją nagrinėja prašymus pritaikyti būstą bei kitus prie prašymo pridedamus dokumentus, nagrinėja skundus dėl būsto ir gyvenamosios aplinkos pritaikymo organizavimo ir vykdymo;

6.8. dalyvauja priimant perduodamą pritaikytą būstą ir gyvenamąją aplinką;

6.9. įvertina neįgaliesiems pritaikytus būstus ir gyvenamąją aplinką.

III. komisijos narių teisės

7. Komisijos nariai turi teisę:

7.1. gauti informaciją apie komisijos posėdžius bei kitą su komisijos veikla susijusią reikalingą informaciją;

7.2. teikti pastabas ir pasiūlymus dėl komisijos posėdžių darbotvarkės;

7.3. likus ne mažiau kaip 5 darbo dienoms iki komisijos posėdžio ir posėdžio metu susipažinti su svarstyti pateiktais prašymais pritaikyti būstą ir visais kitais komisijai pateiktais dokumentais;

7.4. pateikti savo pastabas ir pasiūlymus dėl svarstomų prašymų bei komisijos sprendimų, prireikus ir savo atskirąją nuomonę komisijos posėdžio protokole;

7.5. teikti pastabas dėl komisijos posėdžių protokolų bei sprendimų projektų.

IV. KOMISIJOS DARBO ORGANIZAVIMAS

8. Pagrindinės komisijos darbo formos yra:

8.1. posėdžiai;

8.2. būsto apžiūros vertinant būsto pritaikymo neįgaliajam poreikį bei priimant perduodamą pritaikyti būstą ir gyvenamąją aplinką.

9. Komisijai vadovauja ir jos darbą organizuoja komisijos pirmininkas:

9.1. šaukia komisijos posėdžius ir jiems pirmininkauja;

9.2. kviečia komisijos narius vykti įvertinti nepritaikyto būsto ir vadovauja komisijai vertinant būsto pritaikymo poreikį neįgaliesiems;

9.3. kviečia komisijos narius vykti įvertinti pritaikytą būstą ir vadovauja komisijai apžiūroje.

10. Komisijos posėdžiuose dalyvauja biudžetinės įstaigos Vilniaus miesto socialinės paramos centro darbuotojas, priimantis asmenų prašymus pritaikyti būstą. Šis darbuotojas atlieka komisijos sekretoriaus funkcijas:

10.1. rengia posėdžių darbotvarkę ir kartu su posėdžio medžiaga teikia suderinti komisijos pirmininkui;

10.2. suderinęs su komisijos pirmininku posėdžio datą, laiką, vietą ir darbotvarkę, apie tai informuoja komisijos narius;

10.3. renka ir apibendrina gautą informaciją, kurios reikia komisijos sprendimams priimti;

10.4. rengia posėdžio protokolo projektą, elektroniniu paštu arba raštu derina su posėdyje dalyvavusiais komisijos nariais;

10.5. atsako už komisijos dokumentų tvarkymą, saugo komisijai pateiktus dokumentus ir komisijos posėdžio protokolų originalus per visą komisijos veiklos laikotarpį;

10.6. pateikia kitą reikalingą su svarstomais prašymais pritaikyti būstą susijusią informaciją;

10.7. prireikus ar komisijos narių prašymu pateikia susirašinėjimo su pareiškėjais kopijas posėdžio metu;

10.8. vykdo kitus komisijos pirmininko pavedimus.

11. Komisijos posėdis yra teisėtas, jeigu jame dalyvauja ne mažiau kaip du trečdaliai komisijos narių, kurių vienas – neįgaliųjų asociacijos deleguotas atstovas, deleguotas Neįgaliųjų reikalų departamento prie Socialinės apsaugos ir darbo ministerijos.

12. Visi klausimai posėdžio metu aptariami posėdžio darbotvarkėje nustatyta tvarka, jei komisijos nariai bendru sutarimu posėdžio pradžioje nenusprendžia kitaip.

13. Komisijos nariai privalo užtikrinti pareiškėjų pateiktų duomenų konfidencialumą ir naudoti juos tik savo sprendimams priimti.

14. Komisija kontroliuoja būsto ir gyvenamosios aplinkos pritaikymą. Būsto pritaikymo apžiūrą organizuoja komisijos sekretorius, gavęs rangovo arba savarankiškai būstą pritaikiusio pareiškėjo arba nepritaikyto būsto keitimą organizavusio pareiškėjo pranešimą apie galimybę atvykti apžiūrėti būsto. Būsto pritaikymo apžiūros laikas derinamas su pareiškėju ir su komisijos nariais.

15. Komisijos vykdoma nepritaikyto būsto apžiūra dėl būsto pritaikymo poreikio neįgaliajam nustatymo laikoma įvykusia, jei apžiūroje dalyvauja ne mažiau kaip vienas trečdalis komisijos narių, kurių vienas turi būti neįgaliųjų asociacijos atstovas, deleguotas Neįgaliųjų reikalų departamento prie Socialinės apsaugos ir darbo ministerijos.

16. Būsto pritaikymo apžiūra laikoma įvykusia, jei apžiūroje dalyvauja daugiau kaip pusė komisijos narių, kurių vienas turi būti neįgaliųjų asociacijos atstovas, deleguotas Neįgaliųjų reikalų departamento prie Socialinės apsaugos ir darbo ministerijos.

17. Komisijos nariai apžiūri pritaikytus būstus ir prireikus teikia rangovui ar pareiškėjui pastabas bei pasiūlymus dėl darbų atlikimo kokybės, būsto pritaikymo tinkamumo. Pasiūlymai teikiami raštu. Pasiūlymą pasirašo visi apžiūroje dalyvavę komisijos nariai.

18. Būsto pritaikymo darbų priėmimo–perdavimo aktas pasirašomas tik komisijai pasirašius Būsto pritaikymo neįgaliajam darbų užbaigimo aktą.

V. KOMISIJOS SPRENDIMAI

19. Komisijos sprendimai priimami bendruoju susitarimu arba, jei jo negalima pasiekti, komisijos pirmininkui ir nariams balsuojant. Balsuojant komisijos nariai turi po vieną balsą. Balsuojama „už“ arba „prieš“. Sprendimas laikomas priimtu, jei už jį balsavo paprastoji komisijos narių dauguma. Jeigu balsai ,,už“ ir ,,prieš“ pasiskirsto po lygiai, lemiamas balsas yra komisijos pirmininko balsas. Jeigu svarstant projektus kuris nors komisijos narys nesutinka su daugumos sprendimu, jis gali pateikti komisijos pirmininkui savo atskirąją nuomonę. Ši nuomonė turi būti įrašyta į komisijos protokolą.

VI. KOMISIJOS POSĖDŽIO PROTOKOLAS

20. Komisijos posėdžio ir prireikus pritaikyto būsto apžiūros metu rašomas posėdžio apžiūros protokolas. Komisijos sprendimai įsigalioja posėdžio pirmininkui ir posėdyje (apžiūroje) dalyvavusiems komisijos nariams pasirašius protokolą, kuriame nurodoma:

20.1. posėdžio data ir vieta;

20.2. posėdyje dalyvavusieji komisijos nariai;

20.3. posėdžio metu svarstyti dokumentai;

20.4. apžiūrimo būsto adresas, neįgaliojo galimybės naudotis pritaikytu būstu, atliktų darbų kokybė ir atitiktis patvirtintam būsto pritaikymo darbų aprašui ir išlaidų sąmatai;

20.5. pateikti argumentai, paaiškinimai, priimti sprendimai;

20.6. kita, komisijos nuomone, svarbi posėdyje pateikta informacija.

21. Komisijos posėdžio sekretorius parengia protokolo projektą ir per komisijos nustatytą laikotarpį elektroniniu paštu arba raštu pateikia komisijos nariams derinti. Komisijos nariai gali pateikti pastabas dėl protokolo projekto per komisijos sekretoriaus nustatytą laikotarpį. Per šį laikotarpį nepateikus pastabų, laikoma, kad protokolo projektui pritarta. Įvertinus gautas pastabas arba jų negavus, protokolą pasirašo komisijos pirmininkas, visi komisijos nariai ir posėdžio sekretorius. Protokolo kopija išsiunčiama visiems komisijos nariams.

VII. BAIGIAMOSIOS NUOSTATOS

22. Komisijos posėdžio darbo organizavimo procedūrinius klausimus, nenumatytus šiuose Nuostatuose, sprendžia komisijos pirmininkas.

23. Kiekvienas komisijos narys už savo veiklą atsako Lietuvos Respublikos teisės aktų nustatyta tvarka.

24. Komisijos veiklos dokumentai (posėdžių protokolai, susirašinėjimo medžiaga, kiti dokumentai) saugomi vadovaujantis Lietuvos Respublikos archyvų įstatymo nuostatomis.

_________________________